書堂
作者：劉敞
朝代：宋

paragraphs: 客身困旅人，未如負舍蝸。
滚滚荆吳間，所居不常家。
宴安非吾事，但恐髪早華。
且復一日葺，隨時具生涯。
白盛爛四壁，塋凈磨疵瑕。
虚明豁心府，永使思無邪。
愁來莫與語，起就書龍蛇。
亦足寫方寸，放歌快咨嗟。
苦嫌中庭窄，所生野草花。
故須種松竹，反憶日月遐。
歳寒與誰共，惆悵終無他。